**НАРЕДБА № 1 ОТ 7 НОЕМВРИ 2006 Г. ЗА УСЛОВИЯТА И РЕДА ЗА ИЗДАВАНЕ И ПУСКАНЕ В УПОТРЕБА НА ПОЩЕНСКИ МАРКИ, НА ПОЩЕНСКИ ПРОДУКТИ И НА СПЕЦИАЛНИ ПОЩЕНСКИ ПЕЧАТИ И ЗА ИЗВАЖДАНЕ ОТ УПОТРЕБА НА ПОЩЕНСКИ МАРКИ (ЗАГЛ. ИЗМ. - ДВ, БР. 11 ОТ 2012 Г.)**

Издадена от министъра на транспорта, информационните технологии и съобщенията, обн. ДВ. бр. 93 от 17.11.2006 г., изм. и доп. ДВ. бр. 11 от 7.02.2012 г., бр. 37 от 17.05.2016 г., бр. 64 от 13.08.2019 г., бр.103 от 4.12.2020 г., бр.8 от 26.01.2024 г.

**Раздел I.
Общи положения**

**Чл. 1.** С тази наредба се уреждат:

1. (изм. - ДВ, бр. 11 от 2012 г.) условията и редът за издаване и пускане в употреба на пощенски марки, на пощенски продукти и на специални пощенски печати;

2. (нова - ДВ, бр. 11 от 2012 г.) условията и редът за изваждане от употреба на пощенски марки;

3. (предишна т. 2, изм. - ДВ, бр. 11 от 2012 г.) условията и редът за използване на специални пощенски печати.

**Раздел II.
Издаване на пощенски марки, пощенски продукти и специални пощенски печати**

**Чл. 2.** (1) (Изм. и доп. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Пощенските марки, пощенските продукти и специалните пощенски печати се издават от министъра на транспорта и съобщенията в изпълнение на годишен тематичен план.

(2) (Изм. - ДВ, бр. 11 от 2012 г., изм. - ДВ, бр. 103 от 2020 г., изм. - ДВ, бр. 8 от 2024 г., в сила от 28.02.2024 г.) Проектът на годишния тематичен план се изготвя от Министерството на транспорта и съобщенията по определените от специализирания експертен съвет по маркоиздаване теми.

(3) (Нова - ДВ, бр. 103 от 2020 г.) Темите се определят въз основа на писмени предложения от пощенския оператор със задължение за извършване на универсалната пощенска услуга, държавни и общински органи, обществени организации и съюзи и други, представени не по-късно от края на месец август на предходната календарна година.

(4) (Нова - ДВ, бр. 37 от 2016 г., предишна ал. 3 - ДВ, бр. 103 от 2020 г., изм - ДВ, бр. 8 от 2024 г., в сила от 28.02.2024 г.) Предложенията трябва да отговарят най-малко на три от следните критерии:

1. да популяризират развитието на обществото в областта на науката, културата, изкуството, икономиката, техниката, спорта и др.;

 2. да популяризират международното сътрудничество, свободата, сближаването между народите;

3. да отразяват събития и/или техни годишнини, които имат висока обществена, национална или световна значимост;

4. (доп. - ДВ, бр. 8 от 2024 г., в сила от 28.02.2024 г.) да отразяват кръгли годишнини, кратни само на числото 25, от рождението на значими личности с принос за развитието на обществото, науката, културата, изкуството, икономиката, техниката, спорта, утвърждаването на националната идентичност или да отразяват кръгли годишни, кратни само на числото 25 от основаването на национални и международни организации, институции и събития от национална и международна значимост и др.;

5. да са привлекателни и да удовлетворяват пощенските и филателните потребности, свързани с използването, разпространението и колекционирането на пощенските марки и пощенските продукти;

6. (изм. и доп. - ДВ, бр. 8 от 2024 г., в сила от 28.02.2024 г.) да се вписват в тематичните раздели на годишните тематични планове - "България - наша родина", "България и Европа", "България и светът", "Фауна", "Космос", "Спорт" и др.;

7. да не бъдат свързани с въпроси, събития или личности, които биха предизвикали обществено напрежение, политически пристрастия, спорове или разделение, да не подтикват към расизъм, дискриминация и други обществено неприемливи явления;

8. да не бъдат свързани с извършването на търговска реклама в полза на физически или юридически лица.

9. (отм. - ДВ, бр. 8 от 2024 г., в сила от 28.02.2024 г.)

(5) (Нова - ДВ, бр. 8 от 2024 г., в сила от 28.02.2024 г.) Ежегодно, в срок до 31 май, на [интернет страницата](https://www.mtc.government.bg/bg) на Министерството на транспорта и съобщенията се публикува съобщение, че започва подготовката на годишния тематичен план за издаване на пощенски марки, на пощенски продукти и на специални пощенски печати за следващата година. Съобщението съдържа покана към заинтересованите страни да изпращат предложения за теми, които да бъдат включени в плана. Срокът за изпращане на предложения е 31 август.

(6) (Изм. - ДВ, бр. 11 от 2012 г., предишна ал. 3 - ДВ, бр. 37 от 2016 г., предишна ал. 4 - ДВ, бр. 103 от 2020 г., предишна ал. 5, изм. - ДВ, бр. 8 от 2024 г., в сила от 28.02.2024 г.) Проектът на годишния тематичен план се утвърждава от министъра на транспорта и съобщенията не по-късно от края на месец октомври на предходната календарна година.

(7) (Изм. - ДВ, бр. 11 от 2012 г., предишна ал. 4, доп. - ДВ, бр. 37 от 2016 г., предишна ал. 5 - ДВ, бр. 103 от 2020 г., предишна ал. 6, изм. - ДВ, бр. 8 от 2024 г., в сила от 28.02.2024 г.) Годишният тематичен план в срок до 5 работни дни след утвърждаването му се предоставя на пощенския оператор със задължение за извършване на универсалната пощенска услуга и се публикува на [страницата](https://www.mtitc.government.bg/) на Министерството на транспорта и съобщенията в интернет.

(8) (Изм. - ДВ, бр. 11 от 2012 г., предишна ал. 5 - ДВ, бр. 37 от 2016 г., предишна ал. 6, изм. - ДВ, бр. 103 от 2020 г., предишна ал. 7, доп. - ДВ, бр. 8 от 2024 г., в сила от 28.02.2024 г.) Пощенските марки могат да се издават самостоятелно, в серии, с винетки, в блок, в блок-лист, в карнетка и като специален знак, отпечатан върху пощенските продукти. Видът на изданията се определя с решение на специализирания експертен съвет по маркоиздаване.

(9) (Нова - ДВ, бр. 103 от 2020 г., предишна ал. 8, изм. и доп. - ДВ, бр. 8 от 2024 г., в сила от 28.02.2024 г.) Начинът на технологично отпечатване на изданията (техника на отпечатване - офсет/дигитален печат, вид на хартията, вид на перфорацията, размер на листата - малки или големи, и съдържанието на марките в тях) по ал. 8 се определя от пощенския оператор със задължение за извършване на универсалната пощенска услуга и се съобщава на министъра на транспорта и съобщенията.

**Чл. 3.** (1) (Изм. и доп. - ДВ, бр. 11 от 2012 г., изм. - ДВ, бр. 37 от 2016 г.) Годишният тематичен план съдържа наименования на темите, вид на изданията и срок (месец) за пускане в употреба.

(2) (Нова - ДВ, бр. 8 от 2024 г., в сила от 28.02.2024 г.) Точната дата за пускане в употреба на изданията се определя със заповед на министъра на транспорта и съобщенията. Информацията за пускането в употреба на изданията се предоставя по реда на чл. 19.

(3) (Изм. - ДВ, бр. 11 от 2012 г., предишна ал. 2 - ДВ, бр. 8 от 2024 г., в сила от 28.02.2024 г.) В годишния тематичен план се включват и:

1. до 4 броя пощенски марки с променлив тираж за нуждите на пощенския оператор със задължение на извършване на универсалната пощенска услуга;

2. (изм. - ДВ, бр. 103 от 2020 г.) до 7 броя пощенски марки и до 5 броя пощенски продукти като резерв за непланирани теми, възникнали през годината.

(4) (Нова - ДВ, бр. 11 от 2012 г., изм. - ДВ, бр. 37 от 2016 г., предишна ал. 3, изм. - ДВ, бр. 8 от 2024 г., в сила от 28.02.2024 г.) В годишния тематичен план може да бъдат включвани до 15 броя допълнителни издания, извън предвидения резерв по ал. 3, т. 2.

(5) (Предишна ал. 3, изм. и доп. - ДВ, бр. 11 от 2012 г., изм. - ДВ, бр. 103 от 2020 г., предишна ал. 4, изм. - ДВ, бр. 8 от 2024 г., в сила от 28.02.2024 г.) Тиражите и номиналните стойности на пощенските марки, както и тиражите на пощенските продукти, се определят от министъра на транспорта и съобщенията със заповедта по чл. 18, ал. 1 след писмено предложение от пощенския оператор със задължение за извършване на универсалната пощенска услуга, направено в следните срокове:

1. (изм. - ДВ, бр. 8 от 2024 г., в сила от 28.02.2024 г.) за номиналните стойности на пощенските марки - до 1 месец след утвърждаването на годишния тематичен план от министъра на транспорта и съобщенията;

2. (изм. - ДВ, бр. 8 от 2024 г., в сила от 28.02.2024 г.) за тиражите - до 10 дни за пощенските марки и пощенските продукти след първото представяне на проектите за разглеждане от специализирания експертен съвет по маркоиздаване.

(6) (Нова - ДВ, бр. 103 от 2020 г., предишна ал. 5, изм. - ДВ, бр. 8 от 2024 г., в сила от 28.02.2024 г.) Предложените по ал. 5 номинални стойности и тиражи при необходимост могат да бъдат променяни с решение на специализирания експертен съвет по маркоиздаване.

**Чл. 4.** (Изм. - ДВ, бр. 11 от 2012 г., изм. и доп. - ДВ, бр. 8 от 2024 г., в сила от 28.02.2024 г.) Годишният тематичен план може да се изменя и допълва със заповед на министъра на транспорта и съобщенията, която се публикува на [страницата](https://www.mtc.government.bg/bg) на Министерството на транспорта и съобщенията в интернет.

**Чл. 5.** (Отм. - ДВ, бр. 11 от 2012 г.)

**Чл. 6.** (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Министърът на транспорта и съобщенията в дейността си по издаването на пощенски марки, пощенски продукти и специални пощенски печати се подпомага от специализиран експертен съвет по маркоиздаване.

**Чл. 7.** (1) (Изм. - ДВ, бр. 11 от 2012 г.) Специализираният експертен съвет по маркоиздаване е в състав от 9 до 12 членове, включително председател, заместник-председател и секретар.

(2) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Председателят, заместник-председателят и секретарят на специализирания експертен съвет по маркоиздаване са служители в Министерството на транспорта и съобщенията.

(3) (Изм. - ДВ, бр. 11 от 2012 г.) Останалите членове на специализирания експертен съвет по маркоиздаване са служители на пощенския оператор със задължение за извършване на универсалната пощенска услуга, художници, изкуствоведи, представители на Съюза на българските филателисти и др.

(4) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Съставът и броят на членовете на специализирания експертен съвет по маркоиздаване се определят със заповед на министъра на транспорта и съобщенията за срок две години.

(5) (Изм. - ДВ, бр. 11 от 2012 г., изм. и доп. - ДВ, бр. 8 от 2024 г., в сила от 28.02.2024 г.) Членовете на специализирания експертен съвет по маркоиздаване, които не са служители в Министерството на транспорта и съобщенията, се определят след предложение на пощенския оператор със задължение за извършване на универсалната пощенска услуга, Съюза на българските филателисти, организации и институции и дейци, чиято дейност е свързана с изкуство и култура.

(6) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Съставът, функциите, устройството, организацията на дейността и финансирането на специализирания експертен съвет по маркоиздаване се определят с вътрешни правила, утвърдени от министъра на транспорта и съобщенията.

**Чл. 8.** (Отм. - ДВ, бр. 11 от 2012 г.)

**Чл. 9.** (1) (Изм. и доп. - ДВ, бр. 11 от 2012 г., изм. - ДВ, бр. 103 от 2020 г.) Пощенските марки, пощенските продукти и специалните пощенски печати се изработват по приети от специализирания експертен съвет по маркоиздаване проекти на художници, подпомагани при необходимост от консултанти. Художниците и консултантите се определят с решение на специализирания експертен съвет по маркоиздаване.

(2) (Нова - ДВ, бр. 8 от 2024 г., в сила от 28.02.2024 г.) По решение на специализирания експертен съвет по маркоиздаване авторите на издание могат да бъдат определяни и чрез организиране на конкурси за изработка на пощенско-филателни издания. Обявата за конкурса се публикува на [интернет страницата](https://www.mtc.government.bg/bg) на Министерството на транспорта и съобщенията. Победителят в конкурса се определя от специализирания експертен съвет по маркоиздаване.

(3) (Изм. - ДВ, бр. 11 от 2012 г., предишна ал. 2, изм. - ДВ, бр. 8 от 2024 г., в сила от 28.02.2024 г.) Проектите по ал. 1 трябва да отговарят на технически изисквания, предложени писмено от пощенския оператор със задължение за извършване на универсалната пощенска услуга. При промяна на тези изисквания пощенският оператор със задължение за извършване на универсалната пощенска услуга незабавно уведомява министъра на транспорта и съобщенията.

(4) (Нова - ДВ, бр. 103 от 2020 г., предишна ал. 3, изм. - ДВ, бр. 8 от 2024 г., в сила от 28.02.2024 г.) Въз основа на решението по ал. 1 министърът на транспорта и съобщенията или упълномощено от него лице сключва договори с художниците и с консултантите за изработване на проектите за пощенски марки, за пощенски продукти и за специални пощенски печати, както и за извършване на консултантската дейност по тях.

(5) (Изм. - ДВ, бр. 11 от 2012 г., предишна ал. 3 - ДВ, бр. 103 от 2020 г., предишна ал. 4 - ДВ, бр. 8 от 2024 г., в сила от 28.02.2024 г.) Разходите за възнаграждения за изработване на проектите на пощенски марки, на пощенски продукти и на специални пощенски печати, както и за извършване на консултантска дейност по тях са за сметка на:

1. (изм. - ДВ, бр. 8 от 2024 г., в сила от 28.02.2024 г.) Министерството на транспорта и съобщенията за изданията, включени в годишния тематичен план;

2. (изм. - ДВ, бр. 8 от 2024 г., в сила от 28.02.2024 г.) лицата, направили предложения за допълнителни издания по чл. 3, ал. 4.

(6) (Нова - ДВ, бр. 103 от 2020 г., предишна ал. 5 - ДВ, бр. 8 от 2024 г., в сила от 28.02.2024 г.) Приетите от специализирания експертен съвет по маркоиздаване проекти на пощенски марки, на пощенски продукти и на специални пощенски печати са окончателни и не могат да бъдат променяни.

(7) (Нова - ДВ, бр. 8 от 2024 г., в сила от 28.02.2024 г.) При утвърждаване на проектите за пощенски издания специализираният експертен съвет по маркоиздаване спазва фактологията, свързана с темата на изданието.

**Чл. 10.** (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Приетите от специализирания съвет по маркоиздаване проекти на пощенски марки и на пощенски продукти, подписани от художника, консултанта и секретаря на специализирания експертен съвет по маркоиздаване, се утвърждават от министъра на транспорта и съобщенията или от упълномощено от него лице.

**Чл. 11.** (Изм. - ДВ, бр. 11 от 2012 г., изм. - ДВ, бр. 37 от 2016 г., изм. - ДВ, бр. 8 от 2024 г., в сила от 28.02.2024 г.) (1) Утвърдените проекти на пощенски марки и на пощенски продукти заедно с техническия носител се предават за отпечатване от служители от Министерството на транспорта и съобщенията на пощенския оператор със задължение за извършване на универсалната пощенска услуга с приемно-предавателен протокол и възлагателно писмо, подписано от министъра на транспорта и съобщенията или от упълномощено от него лице.

(2) Във възлагателното писмо по ал. 1 за пощенските марки се определят тема на изданието, вид на изданието, размер на марката/марките, вид на перфорация, техника на отпечатване, вид на хартията, номинална стойност на марката/марките, тираж на марката/марките, срокът за отпечатване и други специфични данни. За пощенските продукти се определя темата на изданието, вид на изданието, цена на пощенската услуга, тираж и други специфични данни.

(3) Допълнителни тиражи на пощенски марки с променлив тираж се отпечатват по предложение на пощенския оператор със задължение за извършване на универсалната пощенска услуга за негова сметка. В края на всяко тримесечие пощенският оператор със задължение за извършване на универсалната пощенска услуга предоставя на министъра на транспорта и съобщенията справка за отпечатаните допълнителни тиражи.

(4) При отпечатването на допълнителните тиражи не се разрешава промяна в утвърдения от министъра на транспорта и съобщенията художествен проект на пощенската марка, както и всякакви художествени интерпретации с него.

(5) Пощенските марки с променлив тираж могат да бъдат използвани само за заплащане цената на пощенската услуга и за изработването на пощенските марки по чл. 31.

(6) За пощенски марки с фиксиран тираж не се допуска отпечатване на допълнителни тиражи.

**Чл. 11а.** (Нов - ДВ, бр. 103 от 2020 г.) (1) (Изм. - ДВ, бр. 8 от 2024 г., в сила от 28.02.2024 г.) До 20 дни след отпечатване на съответното пощенско-филателно издание утвърденият проект, заедно с техническия носител, с изключение на проектите и техническите носители на пощенските марки с променлив тираж, се предава от пощенския оператор със задължение за извършване на универсалната пощенска услуга на Министерството на транспорта и съобщенията с приемно-предавателен протокол.

(2) (Изм. - ДВ, бр. 8 от 2024 г., в сила от 28.02.2024 г.) За пощенските марки с променлив тираж, които не са извадени от употреба, утвърденият проект заедно с техническия носител се предават от пощенския оператор със задължение за извършване на универсалната пощенска услуга на Министерството на транспорта и съобщенията с приемно-предавателен протокол до 10 работни дни след тяхното изваждане от употреба.

(3) (Изм. и доп. - ДВ, бр. 8 от 2024 г., в сила от 28.02.2024 г.) Предаването и приемането по ал. 1 и ал. 2 се извършват от служители от пощенския оператор със задължение за извършване на универсалната пощенска услуга и от Министерството на транспорта и съобщенията.

(4) (Изм. - ДВ, бр. 8 от 2024 г., в сила от 28.02.2024 г.) Редът, начинът на съхранение и на използване на утвърдените проекти на пощенски марки и на пощенски продукти по ал. 1 и 2 се определят с утвърдени от министъра на транспорта и съобщенията вътрешни правила.

**Чл. 12.** (Отм. - ДВ, бр. 11 от 2012 г.)

**Чл. 13.** (Изм. - ДВ, бр. 11 от 2012 г., отм. - ДВ, бр. 64 от 2019 г.)

**Чл. 14.** (1) (Изм. - ДВ, бр. 11 от 2012 г., доп. - ДВ, бр. 64 от 2019 г.) Пощенският оператор със задължение за извършване на универсалната пощенска услуга разработва Инструкция за реда на отпечатване и контрол на пощенски марки и пощенски продукти, тяхното съхранение, отпускане, снабдяване, продажба и изтегляне от пощенската мрежа.

(2) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Инструкцията по ал. 1 се предоставя на Министерството на транспорта и съобщенията за сведение.

**Чл. 15.** (1) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Пощенският оператор със задължение за извършване на универсалната пощенска услуга отпечатва пощенските марки и пощенските продукти в срок до 30 дни, считано от датата на получаване на проектите.

(2) Пощенските марки и пощенските продукти се отпечатват след писмено одобрение на пробния машинен отпечатък от автора на проекта или упълномощено от него лице.

(3) (Изм. - ДВ, бр. 11 от 2012 г.) Разходите по отпечатването на пощенските марки и пощенските продукти са за сметка на пощенския оператор със задължение за извършване на универсалната пощенска услуга.

**Чл. 16.** (1) (Изм. - ДВ, бр. 11 от 2012 г., доп. - ДВ, бр. 64 от 2019 г., отм. - ДВ, бр. 8 от 2024 г., в сила от 28.02.2024 г.)

**Чл. 17.** (Изм. - ДВ, бр. 64 от 2019 г.) Контролът по отпечатването на пощенските марки и пощенските продукти се осъществява от главния изпълнителен директор на пощенския оператор със задължение за извършване на универсалната пощенска услуга.

**Чл. 17а.** (Нов - ДВ, бр. 11 от 2012 г.) (1) (Изм. - ДВ, бр. 8 от 2024 г., в сила от 28.02.2024 г.) Приетите от специализирания експертен съвет по маркоиздаване проекти на специални пощенски печати се предават за изработване на външен изпълнител от оправомощен служител на Министерството на транспорта и съобщенията.

(2) (Изм. - ДВ, бр. 8 от 2024 г., в сила от 28.02.2024 г.) Разходите за изработване на специалните пощенски печати са за сметка на Министерството на транспорта и съобщенията.

**Раздел III.
Пускане в употреба на пощенски марки, на пощенски продукти и на специални пощенски печати (Загл. изм. - ДВ, бр. 11 от 2012 г.)**

**Чл. 18.** (1) (Изм. и доп. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Пощенските марки, пощенските продукти и специалните пощенски печати се пускат в употреба със заповед на министъра на транспорта и съобщенията. В заповедта се определят основните характеристики на изданието: дата и час на пускане в употреба, място на пускане в употреба, тема на изданието, вид на изданието, размер на марката/марките, вид на перфорация, техника на отпечатване, вид на хартията, номинална стойност на марката/марките, цената на пощенската услуга (за пощенските продукти), тираж, автор, пощенска(и) станция(и), населено(и) място/места, срок за използване на специалния пощенски печат и други специфични данни.

(2) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Копие от заповедта по ал. 1 се предоставя от Министерството на транспорта и съобщенията на пощенския оператор със задължение за извършване на универсалната пощенска услуга в срок не по-кратък от 3 работни дни преди определената дата за пускане в употреба.

(3) (Отм. - ДВ, бр. 11 от 2012 г.)

**Чл. 19.** (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Информация за пусканите в употреба пощенски марки, пощенски продукти и специални пощенски печати се публикува на [страницата](https://www.mtitc.government.bg/) на Министерството на транспорта и съобщенията в интернет и в пощенските служби на пощенския оператор със задължение за извършване на универсалната пощенска услуга.

**Чл. 20.** (Изм. - ДВ, бр. 11 от 2012 г.) Пуснатите в употреба пощенски марки, с изключение на тези по чл. 22, ал. 1, се използват като знак и като доказателство за платена цена за пощенски услуги, извършвани от пощенския оператор със задължение за извършване на универсалната пощенска услуга.

**Чл. 21.** (Изм. - ДВ, бр. 11 от 2012 г.) Пощенските марки и пощенските продукти се продават от датата на пускането им в употреба. Продажбата се осъществява от пощенския оператор със задължение за извършване на универсалната пощенска услуга и от други лица по договор с него.

**Чл. 22.** (Изм. - ДВ, бр. 11 от 2012 г.) (1) (Изм. - ДВ, бр. 37 от 2016 г., изм. - ДВ, бр. 8 от 2024 г., в сила от 28.02.2024 г.) Пощенският оператор със задължение за извършване на универсалната пощенска услуга предоставя за нуждите на Министерството на транспорта и съобщенията пощенски марки за международен обмен, за представителни цели и за депозиране в маркохранилището, както и пощенски продукти за представителни цели в срок до 20 работни дни от датата на пускане в употреба на всяко издание.

(2) (Изм. - ДВ, бр. 8 от 2024 г., в сила от 28.02.2024 г.) Редът, броят, начинът на използване и съхранение на пощенските марки и на пощенските продукти по ал. 1 се определят със заповед на министъра на транспорта и съобщенията.

(3) (Изм. - ДВ, бр. 8 от 2024 г., в сила от 28.02.2024 г.) Пощенските марки и пощенските продукти по ал. 1 се заплащат от Министерството на транспорта и съобщенията по тяхната себестойност.

**Раздел IV.
Изваждане от употреба на пощенски марки**

**(Загл. изм. - ДВ, бр. 11 от 2012 г.)**

**Чл. 23.** (1) (Изм. и доп. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Пощенските марки се изваждат от употреба със заповед на министъра на транспорта и съобщенията след мотивирано писмено предложение от пощенския оператор със задължение за извършване на универсалната пощенска услуга, в което се посочва дата за изваждане от употреба.

(2) (Изм. и доп. - ДВ, бр. 11 от 2012 г.) Копие от заповедта по ал. 1 се предоставя на пощенския оператор със задължение за извършване на универсалната пощенска услуга в срок до 30 дни преди посочената в предложението дата за изваждане от употреба.

(3) (Отм. - ДВ, бр. 11 от 2012 г.)

(4) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Информация за предстоящото изваждане от употреба на пощенски марки се публикува на [страницата](https://www.mtitc.government.bg/) на Министерството на транспорта и съобщенията в интернет най-малко 30 дни преди датата на изваждането им от употреба.

(5) (Изм. - ДВ, бр. 11 от 2012 г.) Пощенският оператор със задължение за извършване на универсалната пощенска услуга поставя на видно и достъпно място във всички пощенски служби информацията по ал. 4.

(6) (Нова - ДВ, бр. 11 от 2012 г.) Пощенският оператор със задължение за извършване на универсалната пощенска услуга уведомява писмено лицата, сключили договор за продажба на пощенски марки, за предстоящото изваждане от употреба на пощенски марки в срок до 20 дни преди определената дата.

(7) (Предишна ал. 6, изм. - ДВ, бр. 11 от 2012 г.) Пощенските марки с фиксиран тираж се изваждат от употреба след изтичане на 3 години от датата на пускането им в употреба, освен в случаите, когато са извадени от употреба по реда на ал. 1.

(8) (Предишна ал. 7, изм. - ДВ, бр. 11 от 2012 г.) Пощенските марки с променлив тираж се използват до изчерпването им в пощенската мрежа на пощенския оператор със задължение за извършване на универсалната пощенска услуга, освен в случаите, когато са извадени от употреба по реда на ал. 1.

**Чл. 24.** (Изм. - ДВ, бр. 11 от 2012 г.) Използването на пощенските марки като знак и като доказателство за платена цена на пощенски услуги, извършвани от пощенския оператор със задължение за извършване на универсалната пощенска услуга, се преустановява от датата на изваждането им от употреба.

**Чл. 25.** (Изм. - ДВ, бр. 11 от 2012 г.) Пощенските марки, които към датата на изваждането им от употреба се намират в пощенската мрежа на пощенския оператор със задължение за извършване на универсалната пощенска услуга и в лицата по чл. 21, се инвентаризират и изтеглят от пощенската мрежа.

**Чл. 26.** (Изм. - ДВ, бр. 11 от 2012 г., доп. - ДВ, бр. 37 от 2016 г.) Извадените от употреба пощенски марки се продават от пощенския оператор със задължение за извършване на универсалната пощенска услуга по пазарни цени за филателни и колекционерски цели.

**Раздел V.
Използване на специални пощенски печати**

**(Загл. изм. - ДВ, бр. 11 от 2012 г.)**

**Чл. 27.** (Изм. - ДВ, бр. 11 от 2012 г., доп. - ДВ, бр. 8 от 2024 г., в сила от 28.02.2024 г.) Специалните пощенски печати се използват за поставяне на отпечатък върху пощенска марка и/или специален знак за цена на пощенската услуга при пускане в употреба на пощенски марки и на пощенски продукти

**Чл. 28.** (1) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Специалните пощенски печати се предават от Министерството на транспорта и съобщенията за използване от пощенския оператор със задължение за извършване на универсалната пощенска услуга за срок, определен в заповедта по чл. 18, ал. 1.

(2) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Специалните пощенски печати могат да се използват от пощенския оператор със задължение за извършване на универсалната пощенска услуга и за изработване на филателни продукти за срок до 5 дни преди датата на пускането им в употреба. Тези продукти могат да се пускат за продажба от датата, определена в заповедта по чл. 18, ал. 1.

(3) (Изм. - ДВ, бр. 11 от 2012 г.) Поставянето на техните отпечатъци може да се извършва само от определени длъжностни лица на пощенския оператор със задължение за извършване на универсалната пощенска услуга.

(4) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) След изтичане на срока, определен със заповедта по чл. 18, ал. 1, пощенският оператор със задължение за извършване на универсалната пощенска услуга връща специалните пощенски печати на Министерството на транспорта и съобщенията за съхранение.

(5) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) След изтичане на срока, определен със заповедта по чл. 18, ал. 1, министърът на транспорта и съобщенията може да разреши въз основа на мотивирано писмено предложение на пощенския оператор със задължение за извършване на универсалната пощенска услуга специални пощенски печати да се предадат за използване от пощенския оператор за определени цел и срок. След изтичане на този срок специалните пощенски печати се връщат на Министерството на транспорта и съобщенията за съхранение.

**Чл. 29.** (1) (Изм. - ДВ, бр. 11 от 2012 г., изм. - ДВ, бр. 8 от 2024 г., в сила от 28.02.2024 г.) Предаването и приемането на специалните пощенски печати се извършва от оправомощените служители на Министерството на транспорта и съобщенията и на пощенския оператор със задължение за извършване на универсалната пощенска услуга, като:

1. (изм. - ДВ, бр. 8 от 2024 г., в сила от 28.02.2024 г.) се регистрират в дневник за предаване-приемане на специални пощенски печати, съхраняван в Министерството на транспорта и съобщенията, или

2. се удостоверяват с приемо-предавателен протокол, съставен в два екземпляра.

(2) (Доп. - ДВ, бр. 11 от 2012 г.) В случаите по ал. 1 в дневника или върху приемо-предавателния протокол се поставя отпечатък от предавания, съответно приемания специален пощенски печат и подписите на оправомощените служители.

**Чл. 30.** (Отм. - ДВ, бр. 11 от 2012 г.)

**Раздел VI.
Изработване и отпечатване на пощенски марки с персонализирани винетки**

**(Нов - ДВ, бр. 11 от 2012 г.)**

**Чл. 31.** (Нов - ДВ, бр. 11 от 2012 г.) (1) Пощенският оператор със задължение за извършване на универсалната пощенска услуга може да допечатва пуснати в употреба пощенски марки с променлив тираж с персонализирани винетки към тях.

(2) Изработването на пощенските марки по ал. 1 е по заявка и за сметка на клиенти - физически или юридически лица.

(3) Отпечатването на пощенските марки по ал. 1 се осъществява с решение на органа за управление на пощенския оператор със задължение за извършване на универсалната пощенска услуга.

**Чл. 32.** (Нов - ДВ, бр. 11 от 2012 г.) (1) Пощенският оператор със задължение за извършване на универсалната пощенска услуга изготвя вътрешни правила за реда и условията за изработване и отпечатване на пощенски марки с персонализирани винетки. С вътрешните правила се определят редът и изискванията за приемане и изпълнение на заявки за изработване и отпечатване на пощенски марки с персонализирани винетки.

(2) Пощенският оператор със задължение за извършване на универсалната пощенска услуга изготвя общи условия на договор за изработване на пощенски марки по чл. 31, ал. 1. С всеки клиент се сключва индивидуален договор. При подписването на договор клиентът задължително представя писмена декларация по образец, че предоставеното от него изображение на персонализираната винетка не противоречи на действащото законодателство, включително не нарушава авторските и сродните им права и изискванията на Закона за защита на личните данни.

(3) (Изм. - ДВ, бр. 8 от 2024 г., в сила от 28.02.2024 г.) Вътрешните правила по ал. 1 и общите условия на договора по ал. 2 се предоставят на министъра на транспорта и съобщенията за сведение и се публикуват на страницата на оператора в интернет.

**Чл. 33.** (Нов - ДВ, бр. 11 от 2012 г.) Заплащането на пощенските марки по чл. 31, ал. 1 се осъществява по цена, определена в договора между клиента и пощенския оператор със задължение за извършване на универсалната пощенска услуга. В цената се включва номиналната стойност на пощенските марки.

**Допълнителни разпоредби**

§ 1. По смисъла на тази наредба:

1. (изм. - ДВ, бр. 11 от 2012 г.) "Пощенска марка" е знак за цена за заплащане на пощенски услуги, извършвани от пощенския оператор със задължение за извършване на универсалната пощенска услуга, с отпечатана номинална стойност, който се поставя върху пощенски пратки като доказателство за платена цена на пощенски услуги. Пощенската марка задължително съдържа надписите "България", "Bulgaria", "Поща", име на автора на проекта, годината на издаване. Пощенската марка може да съдържа и други текстове, дати и цифри, свързани с тематиката и.

2. (изм. - ДВ, бр. 11 от 2012 г.) "Специален знак" е пощенска марка, която се отпечатва върху пощенските продукти като знак и като доказателство за платена цена на пощенски услуги, извършвани от пощенския оператор със задължение за извършване на универсалната пощенска услуга.

3. (изм. и доп. - ДВ, бр. 11 от 2012 г.) "Пощенски продукт" е илюстрован пощенски плик или пощенска карта с отпечатани върху тях: специален знак за цена за заплащане на пощенски услуги, извършвани от пощенския оператор със задължение за извършване на универсалната пощенска услуга, и цената на пощенския плик или пощенската карта.

4. "Специален пощенски печат" е печат, който се издава за поставяне на отпечатък от него при пускане в употреба на пощенски марки и пощенски продукти. Специалният пощенски печат съдържа датата на пускане в употреба, кода и наименованието на пощенската станция, където се осъществява пускането в употреба, пояснителни текстове, илюстрации и друга информация, свързана с темата на пусканите в употреба пощенски марки и пощенски продукти.

5. "Винетка" е допълнителна част към пощенска марка, отделена от нея с перфорация, без номинална стойност. Тя съдържа изображение или текст, тематично свързани с пощенската марка.

6. (изм. - ДВ, бр. 11 от 2012 г., изм. - ДВ, бр. 37 от 2016 г.) "Серия" са две или повече различни пощенски марки, издавани по определена тема, които се отпечатват и пускат в употреба едновременно или по различно време.

7. (изм. - ДВ, бр. 11 от 2012 г.) "Блок" е малък по размери лист, който съдържа една или повече тематично свързани пощенски марки, разположени една до/под друга на разстояние или отделени само с рамковидна перфорация, с различни изображения върху тях. Пространството извън марките се използва за пояснителни текстове или за доразвиване на темата. Марките в блока може и да не са перфорирани, но в този случай те трябва да са рамкирани.

8. (изм. и доп. - ДВ, бр. 11 от 2012 г., изм. и доп. - ДВ, бр. 37 от 2016 г., отм. - ДВ, бр. 103 от 2020 г.)

9. "Пощенски марки с фиксиран тираж" са пощенски марки, които се издават и пускат в употреба, без възможност за допечатване.

10. (изм. - ДВ, бр. 11 от 2012 г.) "Пощенски марки с променлив тираж" са пощенски марки, които се издават и пускат в употреба, с възможност за допечатване, според нуждите на пощенския оператор със задължение за извършване на универсалната пощенска услуга.

11. "Филателен продукт" е продукт, който се използва само за филателни и колекционерски цели.

12. (нова - ДВ, бр. 11 от 2012 г.) "Персонализирана винетка" е допълнителна част към пощенска марка с променлив тираж, отделена от нея с перфорация, без номинална стойност. Тя съдържа изображение или текст, заявени от физическо или юридическо лице.

13. (нова - ДВ, бр. 8 от 2024 г., в сила от 28.02.2024 г.) "Блок-лист" е лист, преминаващ през полето, което огражда марките и винетките и съдържа определен брой еднакви или различни пощенски марки. Възможна е и комбинация с различен брой еднакви или различни винетки или всички пощенски марки от една серия с гребеновидна или линейна перфорация, преминаваща през полето, което огражда марките и винетките. Полето е с размер не по-голям от половината от съответния размер на марката и може да се използва за текстове и рисунки, поясняващи и допълващи темата на изданието. В полето могат да бъдат отпечатани и технически данни за изданието.

14. (нова - ДВ, бр. 8 от 2024 г., в сила от 28.02.2024 г.) "Малък лист/голям лист" е производствен термин, отнасящ се до технологичното отпечатване на изданието, съдържа в себе си една номинална стойност със или без винетка. Броят на репликираните номинални стойности може да бъде различен. Малкият лист/големият лист е с гребеновидна или линейна перфорация, преминаващи през полето, което огражда марките и винетките. Полето може да се използва единствено за нанасяне на техническите данни за изданието.

15. (нова - ДВ, бр. 8 от 2024 г., в сила от 28.02.2024 г.) "Карнетка" е илюстриран филателен продукт, представляващ малко картонче с предпазни корици, съдържащо в себе си блок-листа от определено издание с еднакви или различни по стойност пощенски марки. Илюстрациите в карнетката допълват темата на изданието.

16. (нова - ДВ, бр. 8 от 2024 г., в сила от 28.02.2024 г.) "Пощенско-филателно издание" е всяко едно пощенско издание (марка, плик, карта и др.), пуснато в употреба от министъра на транспорта и съобщенията, предназначено за заплащане на цената на пощенската услуга, което може да има и колекционерска дейност.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. Приетите проекти на пощенски продукти и утвърдените проекти на специални знаци преди влизане в сила на тази наредба се предават на основния пощенски оператор за отпечатване по досегашния ред.

§ 3. Тази наредба отменя Наредба № 3 от 2001 г. за условията и реда за издаване, пускане и изваждане от употреба на пощенски марки, пощенски продукти и специални пощенски печати (ДВ, бр. 54 от 2001 г.).

§ 4. Тази наредба се издава на основание чл. 76 във връзка с чл. 78 от Закона за пощенските услуги.

ПРЕХОДНИ РАЗПОРЕДБИ

към Наредба за изменение и допълнение на наредба № 1 от 2006 г. за условията и реда за издаване, пускане и изваждане от употреба на пощенски марки, пощенски продукти и специални пощенски печати

(ДВ, бр. 11 от 2012 г.)

§ 35. В 3-месечен срок от влизането в сила на тази наредба пощенският оператор със задължение за извършване на универсалната пощенска услуга изготвя документите по чл. 14, ал. 1 и чл. 32, ал. 1 и 2.

ПРЕХОДНИ И ЗАКЛЮЧИТЕЛНИ РАЗПОРЕДБИ към Наредба за изменение и допълнение на наредба № 1 от 2006 г. за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки

(ДВ, бр. 64 от 2019 г.)

§ 5. В 6-месечен срок от влизането в сила на наредбата проектите на пощенски марки и на пощенски продукти, съхранявани в Министерството на финансите, се предават на пощенския оператор със задължение за извършване на универсалната пощенска услуга. Предаването и приемането се извършват от оправомощени служители на двете страни.

§ 6. Пощенският оператор със задължение за извършване на универсалната пощенска услуга изменя инструкцията по чл. 14, ал. 1 в 6-месечен срок от влизането в сила на наредбата.

§ 7. До привеждането на инструкцията по чл. 14, ал. 1 в съответствие с наредбата се прилага действащата инструкция.

ЗАКЛЮЧИТЕЛНИ РАЗПОРЕДБИ
 към Наредба за изменение и допълнение на наредба № 1 от 2006 г. за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки

(ДВ, бр. 103 от 2020 г.)

§ 6. В 6-месечен срок от влизането в сила на наредбата:

1. пощенският оператор със задължение за извършване на универсалната пощенска услуга предава на оправомощени служители на Министерството на транспорта, информационните технологии и съобщенията съхраняваните от оператора проекти на пощенски марки и на пощенски продукти, заедно с техническия носител, по ред, определен със заповед на министъра на транспорта, информационните технологии и съобщенията;

2. министърът на транспорта, информационните технологии и съобщенията издава заповедта по чл. 11а, ал. 3.

ЗАКЛЮЧИТЕЛНИ РАЗПОРЕДБИ
 към Наредба за изменение и допълнение на наредба № 1 от 7.11.2006 г. за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки (ДВ, бр. 8 от 2024 г., в сила от 28.02.2024 г.)